Kobus Wiese in Kaapse hospitaal ná hartaanval | Netwerk24
Kobus Wiese in Kaapse hospitaal ná hartaanval
Deur Meghan Lawrence 08 April 2021 08:08
Die Springbokheld Kobus Wiese het Dinsdag 'n hartaanval gehad en sterk nou in die hospitaal aan. Foto: Gallo Images
Kobus Wiese (56) sal 72 uur in die Mediclinic Panorama-hospitaal in Kaapstad gemonitor word nadat hy Dinsdagaand 'n hartaanval gehad het.
Die oud-Springbokslot was tuis saam met sy vrou, Belinda, toe hy ná ete begin sleg voel het, sê Wiese se jare lange vriend die oud-Springbok Toks van der Linde.
"Belinda het met hom hospitaal toe gejaag. Hulle het daar besef dit is ernstig en hom per ambulans na die Panorama-hospitaal geneem."
Die hospitaal het 'n harteenheid.
Van der Linde sê Wiese het 'n prosedure ondergaan om 'n intravaskulêre stent in 'n vernoude aar in te plant, waarna hy nou 72 uur in die harteenheid gemonitor word.
"Ek het vanoggend met Kobus gepraat en hy's oukei. Hy is 'n baie groot pel van my. Ons is al van 1995 af vriende."